Man en kleuter geskiet tydens Durbanville-rooftog | Maroela Media
"Drie verdagtes in siviele klere, wat voorgegee het dat hulle polisiebeamptes is, het by die huis in Durbanville opgedaag," het kol. Tembinkosi Kinana, woordvoerder van die polisie, Sondag in 'n verklaring gesê. Die 36-jarige vrou en haar 21 maande oue baba was alleen by die huis.
"Die rowers het die man se vuurwapen geëis en glo die vrou gedwing om haar man te bel dat hy moet huis toe kom, onder voorwendsel dat hul kind siek is," het Kinana gesê. "Toe die man by die huis opdaag, het hulle hom in die kop geskiet en die kind in die maag geskiet. Hulle het die man se vuurwapen, 'n Norinco 9mm, gebuit."
Die ma en kleuter is na 'n nabygeleë hospitaal geneem vir behandeling.
"Die polisie ondersoek die voorval. Niemand is nog in hegtenis geneem nie," het hy bygevoeg. Verdere besonderhede is nog nie beskikbaar nie.
Goeiste, dis vreeslik. Hoe moet die arme vrou nie nou voel nie, haar man is dood omdat sy hom gebel het, maar as sy dit nie gedoen het nie, sou hulle seker iets aan die babatjie gedoen het, of is dit nou die 21 maande oue baba wat in die maag geskiet is. Dis so hartseer dat gesinne en kinders deur sulke geweld moet gaan. Hier is nou weer n jong gesin sonder n pa. Sal daar ooit weer vrede en veiligheid in ons land wees en waar mens met n geruste hart kan kom en gaan soos jy wil?… Lees meer »